TV 2 har gennemført den første danske rundspørge blandt syriske asylansøgere med fokus på, hvad der får dem til at vælge netop Danmark som asylland. Svarerne viser, at det i høj grad er menneskerettigheder, uddannelsesmuligheder samt familie og netværk, der er afgørende for, at syrerne havner i Danmark.

200 asylansøgere har udfyldt spørgeskemaet på tre forskellige asylcentre. Kun ganske få svarer, at de månedlige ydelser, som Danmark giver til flygtninge, har haft betydning for deres valg.

Ifølge asylforsker Martin Lemberg-Pedersen fra Københavns Universitet giver rundspørgen et nyt indblik i asylansøgernes motiver.

- Langt de fleste kommer på grund af nogle helt generelle overvejelser om, hvad Danmark er: at der er demokrati, at der er menneskerettigheder og gode uddannelsesmuligheder. Det ligger i tråd med den sparsomme forskning, der er på området, siger asylforskeren.

Sådan svarede asylansøgerne:

I grafikken nedenfor kan du trykke ind på tre forskellige syrere og se, hvorfor de valgte netop Danmark som asylland.

En af dem, der har udfyldt et spørgeskema, er Muhammed Rohban. Han kom til Danmark for en uge siden sammen med sin kone og fem børn. Inden flugten fra Syrien havde han sat sig ind i, at der var gode uddannelsesmuligheder i Danmark, og det var afgørende for familien.

- Mine børn måtte stoppe deres skolegang i Syrien på grund af krigen. Derfor har det været vigtigt for mig, at de kunne få en ny chance. Skole og uddannelse har været det vigtigste for mig, fortæller Muhammed Rohban.

Kigger ikke på pengene

De månedlige kontante ydelser til flygtninge har været et centralt emne i valgkampen. Venstre ønsker at bremse tilstrømningen ved bl.a. at genindføre starthjælpen for flygtninge i stedet for den højere kontanthjælp. Men Muhammed Rohban har slet ikke været klar over, hvor mange penge der gives til flygtninge i Danmark.

- Det har jeg ikke kigget på, for det er ikke vigtigt for mig. Jeg har mål i mit liv. Jeg vil bestille noget i stedet for bare at være hjemme og lade andre give mig penge. Sådan er mit liv ikke, siger Muhammed Rohban, der var indehaver af tre butikker i hovedstaden Damaskus, inden familien måtte flygte.

Demokrati og menneskerettigheder er vigtigst

Ud af de 200, der har svaret, siger hele 159, at de har valgt Danmark på grund af demokrati og menneskerettigheder. 104 - og dermed næst flest - har svaret, at uddannelsesmuligheder har været afgørende. Det overrasker ikke asylforsker Martin Lemberg-Pedersen:

- Uddannelsesmuligheder er jo netop noget, der giver perspektiver for fremtiden, og det er det, som flygtninge fra Syrien mangler i helt katastrofal grad i øjeblikket.

23-årige Ayman Agha er også lige kommet til Danmark fra Syrien. Heller ikke han havde interesseret sig for størrelsen af den danske kontanthjælp. Han håber at fuldføre sin uddannelse i business and management, og havde i forvejen fundet ud af, at Copenhagen Business School ville være et godt sted for ham.

- Universitetet er vigtigt for mig, ikke penge. Jeg er ikke kommet for at få penge, men for at gennemføre min uddannelse, fortæller Ayman Agha.

Sidste år ankom omkring 7000 syriske flygtninge til Danmark, og foreløbige tal for 2015 tyder på, at udviklingen fortsætter.



No caption Foto: TV 2 GRAFIK

Sådan har vi gjort TV 2 har uddelt et anonymt spørgeskema til 200 syriske asylansøgere og bedt dem sætte kryds ved de faktorer, der har været mest afgørende for deres valg af Danmark som asylland. Spørgeskemaet er på arabisk og blev uddelt af TV 2 på tre forskellige asylcentre. Se spørgeskemaet her.